პოკაჰონტასი (1995 წლის ფილმი)
პოკაჰონტასი (ინგლ. Pocahontas) — Walt Disney Feature Animation-ის 1995 წლის ანიმაციური ფილმი, რომლის დისტრიბუტორია Buena Vista Pictures. ეს არის დისნეის 33-ე სრულმეტრაჟიანი ანიმაციური ფილმი. პოკაჰონტასი წარმოადგენს დისნეის რენესანსის ნაწილს. გადაღებული რეჟისორების, მაიკ გებრიელის და ერიკ გოლდბერგის მიერ, ფილმი შთაგონებულია ინდიელი პოკაჰონტასის ნამდვილი ამბით და ლეგენდებით. მასში გადმოცემულია მთავარი პერსონაჟის შეხვედრა ინგლისელ ჯონ სმითთან და კოლონიზატორებთან. როლებს ახმოვანებენ ირენ ბედარი, მელ გიბსონი, დევიდ ოგდენ სტირსი, რასელ მინზი, კრისტიან ბეილი, ბილი კონოლი და ლინდა ჰანტი. მუსიკის ავტორია ალან მენკენი, ხოლო სიმღერების ტექსტების — მენკენი და სტივენ შვარცი. პოკაჰონტასი გამოვიდა 1995 წლის 23 ივნისს და მიიღო კრიტიკოსების არაერთგვაროვანი შეფასებები. მისი ანიმაციური და მუსიკალური მხარე დადებითად შეაფასეს, მაგრამ კრიტიკულად განიხილეს ამბავი და ისტორიულ ფაქტებთან შეუსაბამობა. მიუხედავად ამისა, ნამუშევარი კომერციული წარმატებით სარგებლობდა და მსოფლიოში შემოსავალმა 346 მილიონი აშშ დოლარი შეადგინა. ფილმმა მიიღო ორი ოსკარი, საუკეთესო ორიგინალური მუსიკისთვის (მენკენი) და საუკეთესო ორიგინალური სიმღერისთვის („Colors of the Wind“). ფილმს მოჰყვა ვიდეოთამაშიც. 1998 წელს პირდაპირ ვიდეოზე გამოვიდა ფილმის გაგრძელება, „პოკაჰონტასი II: მოგზაურობა ახალ სამყაროში“.